ምክር ቤቱ በአስፈፃሚ ተቋማት ላይ የሚያደርገውን የክትትልና የቁጥጥር ሥራ አጠናክሮ ይቀጥላል-አፈ ጉባዔ አባ ዱላ
– የሕዝብ ተወካዮች ምክር ቤት ግልጽነትና ተጠያቂነት ያለው የአሰራር ሥርዓት ለማስፈን በአስፈፃሚ ተቋማት ላይ የሚያደርገውን የክትትልና የቁጥጥር ሥራ አጠናክሮ እንደሚቀጥል አፈ-ጉባዔ አባ ዱላ ገመዳ ገለጹ። አፈ-ጉባዔ አባ ዱላ በተለይ ለኢትዮጵያ ዜና አገልግሎት እንደገለጹት አስፈፃሚ ተቋማት የተጣለባቸውን ተግባርና ኃላፊነት በግልጽነትና በተጠያቂነት መንፈስ በብቃት እንዲወጡ ምክር ቤቱ የጀመረውን የክትትልና ቁጥጥር ሥራ ይበልጥ አጠናክሮ ይቀጥላል። አስፈፃሚ ተቋማት ምክር ቤቱ በሚያደርገው የክትትል፣ የቁጥጥርና የድጋፍ ሥራ በመታገዝ ከፍተኛ መሻሻሎች ማሳየት መጀመራቸውን ገልጸዋል። በምክር ቤቱ አራተኛ የምርጫ ዘመን ሦስተኛ ዓመት ከፍተኛ ትኩረት ከሰጣቸው ጉዳዮች በዋናነት የአስፈፃሚ ተቋማት አፈፃጸምን በቅርበት በከታተልና በመቆጣጠር መልካም አስተዳደር እንዲረጋገጥ ማድረግ ነው ብለዋል። የምክር ቤቱ የቁጥጥርና የክትትል የትኩረት አቅጣጫም መልካም አስተዳደርን ጨምሮ በዕድገትና ትራንስፎርሜሽን ዕቅድ፣ በግዙፍ ፕሮጀክቶች አፈፃጸም እንዲሁም በፀረ-ሙስና ትግል ላይ እንደሆነም አፈ-ጉባዔው አምልክተዋል።የኪራይ ሰብሳቢነት አስተሳሰብ ባልተወገደበት ሁኔታ ምልዓተ ሕዝቡ በሙሉ ኃይሉ ወደ ልማት እንዳይገባ በሚያደርጉ ጉዳዮች ላይም ምክር ቤቱ ትኩረት ሰጥቶ እየሰራ እንደሚገኝ ጠቁመዋል።  የክትትልና ቁጥጥሩ ዓላማም የተጀመረውን አገራዊ ልማት እንዲፋጠንና ከልማቱም ሕዝቡ ተቃሚ እንዲሆን ለማስቻል እንደሆነም አፈ-ጉባዔው ገልጸዋል። አስፈፃሚ ተቋማት ቀልጣፋ፣ ግልጽና ተጠያቂነት የሰፈነበት አሰራር በማስፈን የሕዝቡ የመልካም አስተዳደር ተጠቃሚነት ማጎልበት እንደሚጠበቅባቸውም አስገንዝበዋል።አገሪቱ በአሁኑ ወቅት በፈጣን የዕድገት ጎዳና ከመሆኗ ጋር ተያይዞ በማያቋርጥ የለውጥ እንቅስቃሴ ያለው ኅብረተሰብ የሚፈልገው በቀናት ሳይሆን በሰዓታት ውስጥ ምላሽ መስጠት የሚችሉ አስፈፃሚ ተቋማትን ነው። እናም ይህን የሕዝብ ፍላጎት የሚያረካ መልካም አስተዳደር ማስፈን የተቋማቱ ቁፍል ተግባር ሊሆን ይገባል፤ በዚህ በኩል ምክር ቤቱ ክትትልና ቁጥጥሩ ጠበቅ ያለ እንደሚሆን ጠቁመዋል። መልካም አስተዳደር የበርካታ ጉዳዮች ድምር ውጤት ነው ያሉት አፉ-ጉባዔው ኅብረተሰቡ በቅንነት ከማገልገል ጀምሮ የልማትን ተጠቃሚነት እስከማረጋገጥ የሚደርስ ሰፊ መሰረተ ሃሳብ በመሆኑ አፈፃጸሙን ምክር ቤቱ በቅርበት እንደሚከታተል አስረድተዋል።በዚህ ረገድ ምክር ቤቱ ባሉት ቋሚ ኮሚቴዎች አማካይነት በሪፖርት፣ በመስክ ምልከታና የሕዝብ መድረክ በመፍጠር ከወትሮው በተለየ መልኩ የተጠናከረ የክትትልና የቁጥጥር ሥራ ማካሄዱን ይቀጥልበታል ብለዋል። የዚህ ሁሉ ማጠንጠኛ የፖለቲካ ኢኮኖሚውን በመለወጥ መካከለኛ ገቢ ያላት ኢትዮጵያን መፍጠር በመሆኑ ይህን ግብ ለማሳካት ግልጽነትና ተጠያቂነት የማስፈን ጉዳይ ወሳኝ መሆኑን አመልክተዋል። ምክር ቤቱ የመልካም አስተዳደርና የዴሞክራሲ መሰረታዊ መርሆ የሆኑትን ግልጽነትና ተጠያቂነት በሚያረጋግጥ መልኩ የክትትልና ቁጥጥር ሥራው ተጠናክሮ እንደሚቀጥል መግለፃቸው ኢዜአ ዘግቧል።  የሕዝብ ተወካዮች ምክር ቤት 16 ቋሚ ኮሚቴዎች ያሉት ሲሆን በኮሚቴዎቹ አማካይነት የመንግሥት ተቋማት አፈፃፀምን ቁጥጥጥረና ክትትል ያደርጋል።